Flere steder begynder isen så småt at drille trafikken på vandet. Det gælder også her i landsdelen. Næssundfærgen, der sejler mellem Sydthy og Mors, er stadig i drift på trods af tiltagende is i Limfjorden. Færgens skipper Benny Bak er meget fokuseret under sejladsen, for han ved godt, at skrækscenariet kan blive virkelighed i disse sibiriske dage. - Det værste er jo ikke, hvis du sidder fast i renden. Det værste er, hvis du driver med drivisen, fortæller han. Næssundfærgen, der er fra 1964, har tidligere været ude at sejle i kraftig is. - Jeg har set et foto, hvor den også sejlede i megen is. Dengang var der så meget, at man kunne køre over isen i bil, beretter skipper. Færgens Alfa Dieselmotor med 215 heste og ca. 55 år på bagen holdt sig heldigvis fri af isen, da TV MIDTVEST var med på overfarten onsdag. Selv om det kan være lidt farligt med isen, er en drøm gået i opfyldelse for Benny Bak. - Jeg har altid ønsket at sejle med en isbryder, så det har jeg så lige prøvet lidt i dag, konstaterer skipper.

Referat:
Næssundfærgen tøffer stadig stædigt gennem isen. Færgens skipper har delte følelser under de særprægede, kolde forhold.